**ระเบียบสำนักงานคณะกรรมการสิทธิมนุษยชนแห่งชาติ**

ว่าด้วยการใช้บริการศูนย์สารสนเทศสิทธิมนุษยชน

พ.ศ. ๒๕๖๔

โดยที่เป็นการสมควรปรับปรุงระเบียบสำนักงานคณะกรรมการสิทธิมนุษยชนแห่งชาติ   
ว่าด้วยการใช้บริการศูนย์สารสนเทศสิทธิมนุษยชนให้มีความเหมาะสมยิ่งขึ้น

อาศัยอำนาจตามความในมาตรา ๕ วรรคสอง และมาตรา ๕๓ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ สำนักงานคณะกรรมการ  
สิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ระเบียบนี้เรียกว่า “ระเบียบสำนักงานคณะกรรมการสิทธิมนุษยชนแห่งชาติว่าด้วย  
การใช้บริการศูนย์สารสนเทศสิทธิมนุษยชน พ.ศ. ๒๕๖๔”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ให้ยกเลิกระเบียบสำนักงานคณะกรรมการสิทธิมนุษยชนแห่งชาติว่าด้วยการใช้บริการ  
ศูนย์สารสนเทศสิทธิมนุษยชนพ.ศ. ๒๕๕๗

ข้อ ๔ในระเบียบนี้

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“ศูนย์สารสนเทศ” หมายความว่า ศูนย์สารสนเทศสิทธิมนุษยชน สำนักงานคณะกรรมการ  
สิทธิมนุษยชนแห่งชาติ

“เจ้าหน้าที่ศูนย์สารสนเทศ” หมายความว่า นักสารสนเทศ บรรณารักษ์ หรือผู้ที่ได้รับมอบหมาย  
ให้ปฏิบัติงานศูนย์สารสนเทศสิทธิมนุษยชน สำนักงานคณะกรรมการสิทธิมนุษยชนแห่งชาติ

“บุคคลภายนอก” หมายความว่า บุคคลที่มิได้ปฏิบัติงานในสำนักงานคณะกรรมการสิทธิมนุษยชนแห่งชาติ

“สมาชิกศูนย์สารสนเทศ” หมายความว่า สมาชิกสามัญ และสมาชิกสมทบของศูนย์สารสนเทศ  
สิทธิมนุษยชน สำนักงานคณะกรรมการสิทธิมนุษยชนแห่งชาติ

“ทรัพยากรสารสนเทศ” หมายความว่า สื่อสิ่งพิมพ์ สื่อโสตทัศน์ สื่ออิเล็กทรอนิกส์ และวัสดุอุปกรณ์ทุกชนิดที่จัดให้บริการในศูนย์สารสนเทศ สำนักงานคณะกรรมการสิทธิมนุษยชนแห่งชาติ

ข้อ ๕สมาชิกศูนย์สารสนเทศ มี ๒ ประเภท

(๑) สมาชิกสามัญ ได้แก่

ก. ประธานกรรมการสิทธิมนุษยชนแห่งชาติ และกรรมการสิทธิมนุษยชนแห่งชาติ

ข. ที่ปรึกษาประจำคณะกรรมการสิทธิมนุษยชนแห่งชาติ

ค. เลขานุการและผู้ช่วยเลขานุการประจำประธานกรรมการและกรรมการสิทธิมนุษยชนแห่งชาติ

ง. ผู้ทรงคุณวุฒิ

จ. อนุกรรมการ

ฉ. ข้าราชการ พนักงานราชการ และลูกจ้าง ของสำนักงาน

ช. อดีตประธานกรรมการสิทธิมนุษยชนแห่งชาติและกรรมการสิทธิมนุษยชนแห่งชาติ และอดีตข้าราชการสำนักงาน

ซ. บุคคลอื่นใดที่ปฏิบัติงานในสำนักงาน

(๒) สมาชิกสมทบ ได้แก่

ก. บุคคลภายนอกที่สมัครเป็นสมาชิก

ข. องค์กรหรือหน่วยงานที่มีข้อตกลงกับศูนย์สารสนเทศ

บุคคลภายนอกที่ประสงค์จะสมัครเป็นสมาชิกศูนย์สารสนเทศ ให้ติดต่อขอสมัครเป็นสมาชิก  
ศูนย์สารสนเทศด้วยตนเอง ณ ศูนย์สารสนเทศ ตามประกาศที่สำนักงานกำหนด หรือขอสมัครเป็นสมาชิกผ่านระบบออนไลน์ตามวิธีการและช่องทางที่ศูนย์สารสนเทศกำหนด

ข้อ ๖ ผู้ที่มีสิทธิยืมทรัพยากรสารสนเทศจะต้องเป็นสมาชิกศูนย์สารสนเทศ และมีสิทธิยืมทรัพยากรสารสนเทศได้ตามประกาศที่สำนักงานกำหนด ทั้งนี้ สมาชิกดังกล่าวจะต้องไม่เป็นบุคคลดังต่อไปนี้

(๑) บุคคลที่ยืมทรัพยากรสารสนเทศซึ่งครบกำหนดส่งคืนแล้วแต่ยังมิได้ส่งคืน

(๒) บุคคลผู้ที่ค้างค่าปรับ

ข้อ ๗ ทรัพยากรสารสนเทศของศูนย์สารสนเทศแบ่งเป็น ๓ ประเภท ดังนี้

(๑) ทรัพยากรสารสนเทศที่ให้ยืมออกได้ ได้แก่ ทรัพยากรสารสนเทศทั่วไป ทรัพยากรสารสนเทศที่มีลักษณะพิเศษที่เป็นวัสดุประกอบหนังสือที่อนุญาตให้ยืม และทรัพยากรสารสนเทศอื่นที่ศูนย์สารสนเทศกำหนดให้ยืมออกได้

(๒) ทรัพยากรสารสนเทศที่ให้ใช้ภายในศูนย์สารสนเทศ ได้แก่ ทรัพยากรสารสนเทศ  
ที่ศูนย์สารสนเทศกำหนดวิธีการและเงื่อนไขในการใช้ให้เหมาะสมกับประเภททรัพยากรสารสนเทศนั้น

(๓) ทรัพยากรสารสนเทศอิเล็กทรอนิกส์ ได้แก่ ทรัพยากรสารสนเทศที่ให้บริการผ่านช่องทางอิเล็กทรอนิกส์ เช่น ฐานข้อมูล เว็บไซต์ แอปพลิเคชัน เป็นต้น

ข้อ ๘ ผู้ใช้บริการศูนย์สารสนเทศต้องรับผิดชอบในความชำรุดเสียหายของทรัพยากรสารสนเทศไม่ว่ากรณีใด ๆ นับตั้งแต่เวลาที่ทรัพยากรสารสนเทศนั้นอยู่ในความครอบครองจนถึงการส่งคืน รวมทั้งการใช้บริการทรัพยากรสารสนเทศภายในศูนย์สารสนเทศด้วย และให้เป็นหน้าที่ของผู้ใช้บริการ  
ที่จะต้องตรวจดูว่าทรัพยากรสารสนเทศนั้นชำรุดเสียหายก่อนที่จะอยู่ในความครอบครองของตนหรือไม่

ในกรณีที่ทรัพยากรสารสนเทศชำรุดเสียหายในขณะที่อยู่ในความครอบครองของผู้ใช้บริการ ผู้ใช้บริการจะต้องรับผิดชอบและชดใช้ค่าเสียหายตามที่สำนักงานกำหนด

ข้อ ๙ สมาชิกศูนย์สารสนเทศที่ไม่คืนทรัพยากรสารสนเทศตามกำหนดเวลา จะถูกปรับ  
ตามอัตราที่ประกาศสำนักงานกำหนด

ข้อ ๑๐ สมาชิกศูนย์สารสนเทศที่ยืมทรัพยากรสารสนเทศไปเกินกำหนดเวลาหรือทำให้ทรัพยากรสารสนเทศที่ยืมไปเสียหาย ซึ่งได้รับแจ้งจากศูนย์สารสนเทศเป็นลายลักษณ์อักษรให้ชำระค่าปรับหรือชดใช้ค่าเสียหายแล้ว ไม่ยอมชำระค่าปรับหรือชดใช้ค่าเสียหายภายในระยะเวลาที่กำหนด แล้วแต่กรณี อาจถูกดำเนินการตามกฎหมายได้

ข้อ ๑๑ ผู้ใช้บริการศูนย์สารสนเทศต้องปฏิบัติตามระเบียบนี้และข้อปฏิบัติของผู้ใช้บริการ  
ศูนย์สารสนเทศตามประกาศสำนักงาน หากไม่ปฏิบัติตามหรือฝ่าฝืน ผู้อำนวยการสำนักดิจิทัลสิทธิมนุษยชน หรือผู้อำนวยการกลุ่มงานสารสนเทศ หรือเจ้าหน้าที่ศูนย์สารสนเทศ มีอำนาจพิจารณาดำเนินการ ดังนี้

(๑) ตักเตือน

(๒) เชิญให้ออกนอกบริเวณศูนย์สารสนเทศ

(๓) ตัดสิทธิการใช้บริการศูนย์สารสนเทศหรือตัดสิทธิการยืม หรือเพิกถอนการเป็นสมาชิก

ข้อ ๑๒ เงินค่าปรับ ค่าเสียหาย หรือเงินอื่นใดที่ได้รับตามระเบียบนี้ ถือเป็นเงินรายได้แผ่นดิน   
โดยให้ชำระเงินที่กลุ่มงานคลัง สำนักบริหารกลาง

ข้อ ๑๓ ให้เลขาธิการคณะกรรมการสิทธิมนุษยชนแห่งชาติรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้เลขาธิการคณะกรรมการสิทธิมนุษยชนแห่งชาติเป็นผู้วินิจฉัยชี้ขาด

ประกาศ ณ วันที่ ๒๔ สิงหาคม พ.ศ. ๒๕๖๔

บุญเกื้อ สมนึก

เลขาธิการคณะกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๘/ตอนที่ ๕๖ ก/หน้า ๙/๖ กันยายน ๒๕๖๔ [↑](#footnote-ref-1)